Foto’s: Huise vir sy muiseFoto: Simon Dell Fotograaf Simon Dell het op ŉ familie muise in sy tuin afgekom, maar in plaas daarvan om muisvalletjies te stel, het hy eerder ŉ miniatuurdorpie vir hulle gebou. Dell, van Sheffield in die Verenigde Koninkryk, het in ŉ onderhoud met die webwerf Bored Panda gesê hy was een dag besig om gras te sny, toe hy iets op die grond sien beweeg het. “Ek het my kamera uitgehaal en ŉ baie oulike muishuisie tussen die varsgesnyde gras opgemerk.” Hy het ŉ paar grondboontjies gaan haal en binne ŉ paar minute het die muis kom ondersoek instel. “Ek het daar en dan besluit om vir hom ŉ skuiling en ŉ veilige plek te bou waar hy kon wegkruip en in vrede kon eet.” Dell sê hulle het ŉ hele paar diere in die tuin – van voëls tot selfs ŉ vos, krimpvarkies en eekhorings. Die muise het nou selfs hul eie Facebook-blad waar jy hulle avonture kan dophou.